text: Anderledes idrætstimer trækker
  24 januar 2011 kl. 10.12
  En ny form for idrætstimer i Varde har fået de ældste elever til at kaste sig ud i fysisk aktivitet.
  Ideen er at flytte idrætsundervisningen ud i naturen, og allerede før det første etårige forløb er afviklet, kan vi notere en solid succes, siger kultur- og fritidschef Kirstine Gottlieb.
  Eleverne i de ældste klasser deltager klassevis i action-prægede oplevelser i naturen en hel dag. Aktiviteterne omfatter blandt andet GPS-skattejagt, kørsel på mountainbike, klatring i træer og sejlads med kanoer.
  - Det er rigtigt glædeligt, at skolerne og eleverne er så glade for dette projekt, for vi taler her om en gruppe unge, som det i stigende grad er vanskeligt at få til at deltage i idræt, understreger Kirstine Gottlieb.
  De anderledes idrætstimer er en del af et større projekt for at fremme breddeidrætten i Varde Kommune.
  